Ons seniors - Dalpark Kaléo Gemeente
KLUB GOUE JARE is is een van Dalpark se mees dinamiese bedieninge met dinge wat om elke hoek en draai gebeur! Klub Goue Jare kom sonder uitsondering elke eerste Woensdagoggend van die maand om 10:00 by die kerk bymekaar.
Slegs Junie en Julie is daar geen byeenkomste nie.
Soms bied 'n besoekende spreker 'n relevante tema (soos pensioen, gesondheid ens.) aan. Ander kere sit die groep af met 'n ontdekkingstog na 'n nuwe bestemming (soos Cullinan-myn of SA-brouery) en kunstenaars soos Lance James, Barbara Ray en Gottfried Schiele het al by die geleenthede opgetree. Soms maak 'n heerlike burger-bou of braai deel uit van die byeenkoms, maar ongeag wat vir daardie Woensdagoggend beplan is, lekker kuier is altyd deel daarvan!
Benewens die maandelikse Klub Goue Jare, is daar ook twee omgeegroepe vir senior lidmate wat weekliks bymekaarkom.
Die Emmanuel groep word gelei deur Nelene White en het in 2015 hulle 21ste bestaansjaar gevier! Hierdie groepie spog met 'n blink inisiatief om fondse in te win en gelykertyd ons omgewing te red. Die Emmanuel groep is verantwoordelik vir die Mondi papierherwinningsdrom wat op die kerkgronde staan. Sedert die projek in 2006 afgeskop het, het dit al etlike duisende rande ingewin, wat weer aangewend is om verskeie sendingprojekte te befonds of behoeftige mense te ondersteun.
Die Boustene groep se selleier is Giel Smit en hulle kom elke Woensdagmiddag om 13:30 by die kerk byeen. Hulle aktiewe lede wat die selgroep bywoon, wissel tussen 14-17 persone. Enige iemand wat graag by hierdie selgroep wil aansluit, is welkom om die kantoor te skakel vir meer inligting.
Met ingang 2016 het ADRIE NELL die leisels by LIZETTE COMBRINCK oorgeneem, wat 'n welverdiende ruskans verdien.
Die jaarlikse BREI 'N BLOKKIE - projek vir kniekombersies, het al 'n instelling geword. So word daar dan weer in 2018 blokkies gebrei. Doen gerus navrae by die INFO Toonbank.
Alle senior lidmate en ander belangstellendes word hartlik uitgenooi om deel te wees van hierdie jaar se program.
UITSTAPPIE NA HARTBEESPOORTDAM 26 MAART 2018
Die bus vertrek om 08:00 vanaf die kerkgronde en sal om 16:00 weer arriveer. U is welkom om u voertuig, op eie risiko, in die parkeerterrein te parkeer.
Koste beloop R200.00 per persoon en sluit 'n rit met die kabelkar asook 'n ligte ete by Jasmyn in.
Bespreek plek en doen betaling by INFO Toonbank direk na 'n erediens of doen bespreking by die kerkkantoor. Onthou net, beperkte sitplekke is op die bus beskikbaar.